Anexă la ordinul ministrului educaţiei, cercetării, tineretului şi sportului nr.........../.........2011
METODOLOGIA DE ORGANIZARE ŞI FUNCŢIONARE A CONSILIULUI DE ADMINISTRAŢIE DIN UNITĂŢILE DE ÎNVĂŢĂMÂNT PREUNIVERSITAR
Capitolul I. Dispoziţii generale

Art.1. – Prezenta metodologie este elaborată în baza prevederilor Art. 96, Art. 45, Art. 58, Art. 63, Art. 65, Art. 86, Art. 89, Art. 90, Art. 91, Art. 92, Art. 93, Art. 97, Art. 98, Art. 101, Art. 108, Art. 112, Art. 253, Art 254, Art. 255, Art. 257, Art. 258, Art. 268, Art. 274, Art. 279, Art. 279 , Art. 281, Art. 283, Art. 284 din Legea educaţiei naţionale nr. 1/2011.
Art.2. - Respectarea metodologiei este obligatorie pentru personalul de conducere, îndrumare şi control din Ministerul Educaţiei, Cercetării, Tineretului şi Sportului, din inspectoratele şcolare judeţene şi al municipiului Bucureşti, denumite în continuare inspectorate şcolare, pentru personalul de conducere, îndrumare, control, didactic de predare şi instruire practică, didactic auxiliar, nedidactic, pentru elevii şi părinţii care vin în contact cu unitatea de învăţământ, precum şi a persoanelor din instituţiile implicate în activităţile unităţilor de învăţământ.
Art.3. - Consiliul de administraţie asigură respectarea prevederilor care decurg din legi, hotărâri, ordonanţe şi ordonanţe de urgenţe ale Guvernului, din ordine ale ministrului, din decizii ale inspectoratului şcolar/consiliului local, din hotărâri stabilite la nivel de consorțiu școlar, în cazul în care face parte dintr-un consorțiu școlar și stabileşte măsurile pentru aplicarea acestora.
Capitolul II. Atribuţiile Consiliului de Administraţie

Art.4. - Ca organ de conducere al unităţii de învăţământ, consiliul de administraţie are atribuţii, în conformitate cu prevederile Legii Educaţiei Naţionale nr. 1/2011, în următoarele domenii:

(1) Managementul instituţional şi financiar al unităţii de învăţământ: aprobă proiectul de dezvoltare instituţională, elaborat sub conducerea directorului unităţii de învăţământ; adoptă proiectul de buget şi avizează execuţia bugetară la nivelul unităţii de învăţământ;  aprobă regulamentul de ordine interioară al unităţii de învăţământ; particularizează, la nivelul unităţii de învăţământ, contractul educaţional – tip, aprobat prin ordin al ministrului educaţiei, cercetării, tineretului şi sportului în care sunt înscrise drepturile şi obligaţiile reciproce ale unităţii de învăţământ şi ale părinţilor, în momentul înscrierii antepreşcolarilor, preşcolarilor sau a elevilor;  în unităţile de învăţământ particular, avizează veniturile salariale şi extrasalariale ale directorilor şi directorilor adjuncţi, precum şi salarizarea personalului didactic, conform legii; aprobă acordarea premiilor pentru personalul unităţii de învăţământ, în conformitate cu prevederile legislaţiei în vigoare;  îşi asumă, alături de director, răspunderea publică pentru performanţele unităţii de învăţământ;  stabileşte taxele de şcolarizare, în unităţile de învăţământ particular; stabileşte utilizarea veniturilor proprii ale unităţii de învăţământ, în concordanţă cu planurile operaţionale din proiectul de dezvoltare instituţională şi planul managerial pentru anul în curs;  răspunde de încadrarea în bugetul aprobat, în conformitate cu prevederile legislaţiei în vigoare;  aprobă utilizarea excedentelor anuale rezultate din execuţia bugetului de venituri şi cheltuieli ale activităţilor finanţate integral din venituri proprii, raportate în anul următor, cu aceeaşi destinaţie sau pentru finanţarea altor cheltuieli ale unităţii de învăţământ;  stabileşte poziţia şcolii în relaţiile cu terţi; elaborează tematica şi graficul şedinţelor consiliului de administraţie; stabileşte responsabilităţile membrilor consiliului de administraţie şi procedurile de lucru; avizează statul de funcţii pentru personalul didactic, didactic auxiliar şi nedidactic şi îl supune ordonatorului de credite; pune în aplicare hotărârile luate în şedinţa reunită a consiliilor de administraţie ale unităţilor de învăţământ partenere în consorţiul şcolar din care unitatea de învăţământ face parte.
(2) Managementul  curriculumului în unitatea de învăţământ: aprobă extinderea activităţii cu elevii, prin programul „Şcoala după şcoală”, în funcţie de resursele existente şi posibilităţile unităţii de învăţământ;  avizează înfiinţarea şi funcţionarea formaţiunilor de studiu, la forma de învăţământ în limba maternă cu efective mai mici decât minimul prevăzut, conform prevederilor legii educaţiei naţionale;  stabileşte, în urma consultării cu elevii şi părinţii, pe baza resurselor disponibile şi a propunerilor consiliului profesoral, curriculumul la decizia şcolii, constituit atât din pachete opţionale ofertate la nivel naţional, regional şi local, cât şi din pachete disciplinare opţionale ofertate la nivelul unităţii de învăţământ, în conformitate cu prevederile legii educaţiei naţionale); aprobă programele şcolare pentru disciplinele/domeniile de studiu, respectiv modulele de pregătire opţionale elaborate la nivelul unităţii de învăţământ, cu consultarea consiliului profesoral, consiliului consultativ al elevilor, structurii asociative a părinţilor, precum şi a reprezentanţilor comunităţii locale şi, după caz, a operatorilor economici cu care unitatea de învăţământ are relaţii pentru pregătirea practică a elevilor;  aprobă orarul unităţii de învăţământ; aprobă măsuri de optimizare a procesului didactic propuse de consiliul profesoral;

(1) Managementul resursurselor umane în unitatea de învăţământ: aprobă comisiile concursului de ocupare a posturilor didactice auxiliare şi administrative din unitatea de învăţământ şi validează rezultatele concursului; realizează anual, evaluarea activităţii personalului didactic, didactic auxiliar şi a personalului administrativ din unitatea de învăţământ şi acordă calificativele anuale; avizează, la solicitarea conducerii unităţii de învăţământ, realizarea unui nou examen medical complet, în cazurile de inaptitudine profesională de natură psihocomportamentală; aprobă continuitatea pe postul didactic/catedra ocupat(ă), pentru cadrele didactice angajate cu contract de muncă pe o perioadă determinată, care au promovat examenul de definitivare în învăţământ, în condiţiile legii;  la propunerea directorului unității de învățământ, stabilește posturile vacante, organizează concursurile pe post și angajarea personalului didactic;  stabileşte posturile didactice/catedrele disponibile pentru angajare, statutul acestora: vacante, rezervate, precum şi condiţiile şi modalităţile de ocupare a acestora în conformitate cu prevederile legale în vigoare;  aprobă comisiile de concurs pentru ocuparea posturilor didactice/catedrelor;  validează comisiile de concurs, în cazul în care concursul se organizează la nivelul consorţiului şcolar; validează rezultatele concursului pentru ocuparea posturilor/catedrelor didactice; aprobă prelungirea duratei contractului individual de muncă şi în anul şcolar următor, pentru candidaţii care au ocupat prin concurs validat, în condiţiile metodologiei, de consiliul de administraţie al unităţii de învăţământ, un post didactic rezervat şi care au încheiat contractul individual de muncă pe o perioadă de cel mult un an şcolar, respectiv până la revenirea titularului pe post; aprobă eliberarea din funcţie a personalului didactic;  organizează concursul pentru ocuparea funcţiilor de director şi/sau de director adjunct;  stabileşte comisia de concurs pentru ocuparea postului de director, respectiv director adjunct al unităţii de învăţământ preuniversitar; validează rezultatele concursului de ocupare a funcţiilor de director, respectiv director adjunct; emite decizia de numire în funcţia de director, respectiv de director adjunct;  hotăreşte eliberarea din funcţie  a directorului unităţii de învăţământ de stat, cu votul a 2/3 din membri, caz în care este obligatorie realizarea unui audit, de către inspectoratul şcolar;  propune eliberarea din funcţie a directorului unităţii de învăţământ particular şi confesional, cu votul a 2/3 din membri, prin decizia persoanei juridice fondatoare;  hotăreşte preluarea conducerii interimare a funcţiei de director, în condițiile vacantării postului de director, de către directorul adjunct sau un cadru didactic membru în consiliul de administraţie, care devine, de drept şi ordonator de credite, până la organizarea concursului, dar nu mai târziu de sfârșitul anului școlar; hotăreşte preluarea conducerii interimare a funcţiei de director adjunct, de către un cadru didactic membru în consiliul de administraţie, în condițiile vacantării postului respectiv, până la organizarea concursului, dar nu mai târziu de sfârșitul anului școlar; aprobă și revizuieşte anual fişa individuală a postului, care constituie anexă la contractul individual de muncă pentru fiecare categorie de personal; stabilește perioadele de efectuare a concediului de odihnă pentru fiecare cadru didactic, în funcţie de interesul învăţământului şi al celui în cauză, dar cu asigurarea personalului didactic necesar pentru desfăşurarea examenelor naţionale;  aprobă 6 luni de concediu plătit, o singură dată, pentru cadrele didactice care redactează teza de doctorat sau lucrări în interesul învăţământului pe bază de contract de cercetare sau de editare; aprobă concediu fără plată, cu durata totală de maxim 3 ani într-un interval de 7 ani, pentru personalul didactic care din proprie iniţiativă solicită să se specializeze/să continue studiile, dacă se face dovada activităţii respective; numește comisiile de cercetare disciplinară pentru personalul didactic şi personalul de conducere din unitatea de învățământ; propune sancţiunile pentru personalul de conducere al unităţii de învăţământ preuniversitar și se comunică persoanelor în cauză prin decizie a inspectorului şcolar general; aprobă pensionarea personalului didactic, în timpul anului şcolar, pentru motive temeinice;  hotărește modificarea duratei contractului individual de muncă din „perioadă determinată” în „perioadă nedeterminată”, pentru cadrele didactice care au promovat examenul pentru definitivarea în învăţământ, ulterior ocupării unui post didactic vacant, prin concurs validat; prelungeşte contractul individual de muncă şi în anul şcolar următor, pentru candidaţii care au ocupat prin concurs validat, în condiţiile actualei metodologii, un post didactic rezervat, în situaţia în care postul îşi păstrează statutul; organizează concursul de ocupare a funcţiilor de director şi de director adjunct;  aprobă planul de încadrare cu personal didactic şi didactic auxiliar, precum şi schema de personal nedidactic; aprobă programe de dezvoltare profesională a cadrelor didactice la propunerea consiliului profesoral; aprobă sancțiunile propuse de director sau de cel puțin 2/3 din numărul total al membrilor  consiliului de administrație pentru personalul didactic, conform legii;
(1) Managementul administrativ al unităţii de învăţământ: administrează componentele bazei materiale a unităţii de învăţământ; aprobă acoperirea integrală sau parţială a cheltuielilor de deplasare şi de participare la manifestări ştiinţifice organizate în străinătate, pentru personalul didactic, în limita fondurilor alocate prin buget, din fonduri extrabugetare sau sponsorizări; 
(4) Orice alte atribuţii stabilite prin ordine, metodologii, note, dispoziţii ale Ministerului Educaţiei, Cercetării, Tineretului şi Sportului.

Organizarea unităţilor de învăţământ cu personalitate juridică
Art.5. (1) Prin unitatea de învăţământ cu personalitate juridică se înţelege orice unitate de învăţământ care are sau dobândeşte personalitate juridică, în condiţiile legii, în sensul că aceasta are capacitatea de a fi titular de drepturi şi obligaţii şi capacitatea juridică generală de reprezentare publică.

(2) În sistemul de învăţământ preuniversitar funcţionează două tipuri de unităţi de învăţământ cu personalitate juridică: unităţi de învăţământ cu finanţare integral publică, denumite în continuare unităţi de învăţământ de stat, unităţi de învăţământ cu finanţare privată, denumite în continuare unităţi de învăţământ particular și confesional.
Art.6. - Unităţile de învăţământ particular pot obţine pesonalitate juridică în condiţiile prevăzute de Legea nr. 87/2006, legea calităţii educaţiei, republicată.
Art.7. -  (1) Unitatea de învăţământ cu personalitate juridică are următoarele elemente definitorii:

a) Act de înfiinţare;
b) Cod de identitate fiscală (CIF);
c) Cont în bancă; 

d) Sigiliu/ştampilă cu însemnele Ministerului Educaţiei, Cercetării, Tineretului şi Sportului şi denumirea exactă a unităţii de învăţământ corespunzătoare nivelului maxim de învăţământ şcolarizat în unitatea de învăţământ.
(2) Unitatea de învăţământ cu personalitate juridică are următoarea organizare:

Consiliul de Administrație – director – director adjunct (dupa caz) – Consiliul profesoral – comisii metodice – alte comisii – compartimente (finaciar – contabil, administrativ, altele)
(3) Unităţile de învăţământ preuniveristar sunt conduse în conformitate cu prevederile Legii nr. 1/2011, Legea Educaţiei Naţionale.
Capitolul III. Înfiinţarea, constituirea şi funcţionarea consiliului de administraţie al unităţii de învăţământ
Art.8. - Consiliul de administraţie al unităţii de învăţămât preuniversitar se înfiinţează, se constituie şi funcţionează, după cum urmează:
(1) Consiliile de adminstraţie existente la data intrării în vigoare a prezentei metodologii derulează procedurile de constituire a noului consiliu de administraţie, în baza prevederilor Legii Educaţiei Naţionale şi ale prezentei metodologii, conform ordinului ministrului educaţiei, cercetării, tineretului şi sportului;
(2) Directorul în funcţie, emite decizia de numire a membrilor noului consiliu de administraţie, în baza hotărârii emise de consiliul de administraţie existent la data intrării în vigoare a prezentei metodologii.
(3) La data constituirii noului consiliu de administraţie conform prevederilor prezentei metodologii, vechiul consiliu se dizolvă de drept.
Art.9. -  Numărul membrilor consiliului de administraţie din fiecare unitate de învăţământ se stabileşte conform prevederilor Legii Educaţiei Naţionale nr. 1/2011, în funcţie de mărimea şcolii, gradul de complexitate al activităţii acesteia şi condiţiile specifice în mediul rural/urban, dispersia locaţiilor în care se desfăşoară procesul de învăţământ, etc.
Art.10. - (1) Membrii consiliului de administraţie sunt aleși/ desemnați, pentru o perioadă de 1an, după cum urmează:
a) reprezentanţii cadrelor didactice sunt aleşi, prin vot secret, de consiliul profesoral, cu majoritate simplă din voturile exprimate, din rândul cadrelor didactice angajate în unitatea de învăţământ cu contract de muncă pe perioadă nedeterminată. Acolo unde nu există cadre didactice angajate în unitatea de învăţământ cu contract de muncă pe perioadă nedeterminată, pot fi aleşi şi din rândul cadrelor didactice angajate cu contract pe perioadă determinată;
b) reprezentantul/reprezentanţii consiliului local este desemnat/sunt desemnaţi de consiliul local;
c) reprezentantul primarului este desemnat de primar/primarul de sector;
d) reprezentanţii părinţilor sunt desemnaţi de către Consiliul reprezentativ al părinţilor, dintre părinţii elevilor şcolarizaţi în unitatea de învăţământ;
e) reprezentantul/reprezentanţii desemnaţi, în unităţile de învăţământ cu secţii de predare într-o limbă maternă, proporţional cu numărul de clase ale secţiei/secţiilor respective;
f) reprezentantul elevilor este ales de către consiliul elevilor. 

 (2) Pentru a fi ales în consiliul de administraţie, personalul didactic trebuie să aibă calităţi manageriale, morale şi performanţe didactice deosebite.
(4) Pentru a fi desemnaţi în consiliul de administraţie, reprezentanţii primarului, consiliului local/judeţean şi reprezentantul părinţilor trebuie să facă dovada studiilor absolvite, cel puţin nivel liceal, cu diplomă de bacalaureat.
(5) Toţi membrii consiliului de administraţie, indiferent pe cine reprezintă, au aceleaşi drepturi şi obligaţii prevăzute de legislaţia în vigoare, privind exercitarea mandatului pentru care au fost aleşi/desemnaţi.
(6) Incompatibilităţi privind membrii consiliului de administraţie:
a) nu pot avea, pe perioada exercitării mandatului, funcţia de preşedinte sau vicepreşedinte în cadrul unui partid politic, la nivel local, judeţean sau naţional;

b) nu pot avea calitatea de membri în acelaşi consiliu de administraţie soţul, soţia, fiul, fiica, rudele până la gradul al IV-lea şi afinii;

c) nu trebuie să fi primit o sancţiune în ultimii 3 ani;

d) nu trebuie să se afle în litigii directe cu şcoala, conflicte de interese, alte situaţii specificate de legislaţia în vigoare şi, în acest caz, preşedintele de şedinţă are obligaţia de a suspenda calitatea de membru în consiliul de administraţie a persoanei respective;
e) dacă are cazier judiciar;
f) nu poate avea calitatea de membru al consiliului de administraţie primarul aflat în  perioada exercitării mandatului la momentul constituirii consiliului de administraţie;

Art.11. - (1) Membrii consiliului de administraţie au obligaţia de a face dovada participării în ultimii 5 ani la programe/cursuri de formare specifice managementului unităţilor de învăţământ şi managementului calităţii în educaţie. 
(2) Membrii consiliului de administraţie care nu îndeplinesc condiția de la alin (1) au obligaţia ca, în primul an de mandat, să participe la programe de formare specifice managementului unităţilor de învăţământ şi managementului calităţii în educaţie. 
(3) Conducerea unităţii de învăţământ va asigura fondurile necesare pentru participarea la  cursurile de pregătire organizate în cel mult 6 luni de la constituirea consiliului de administraţie. 
Art.12. - (1) În prima şedinţă statutară, membrii consiliului de administraţie aleg un preşedinte de şedinţă din rândul cadrelor didactice, din unitatea de învăţământ, membre ale consiliului de administraţie, prin hotărâre adoptată cu votul secret al majorităţii.
(2) Preşedintele consiliului de administraţie are următoarele atribuţii:
a) elaborează hotărârile şi deciziile adoptate de către consiliul de administraţie;

b) conduce şedinţele consiliului de administraţie;

c) semnează hotărârile adoptate în perioada exercitării mandatului;

d) semnează deciziile luate de către consiliul de administraţie în situaţiile prevăzute de lege;

e)semnează documentele aprobate de către consiliul de administraţie, în toate situaţiile prevăzute de lege;

f) întreprinde demersurile necesare pentru înlocuirea membrilor consiliului de administraţie în situaţiile prevăzute de lege şi de către prezenta metodologie;

g) colaborează cu secretarul consiliului de administraţie în privinţa redactării documentelor necesare desfăşurării şedinţelor, convocării membrilor şi comunicării hotărârilor şi deciziilor adoptate;
(3) Preşedintele de şedinţă al consiliului de administraţie desemnează, din rândul salariaţilor unităţii de învăţământ, ca secretar al consiliului de administraţie, persoana cu atribuţii de secretar al unităţii de învăţământ, fără drept de vot. 
(4) Secretarul consiliului de administraţie este ales pentru un mandat cu durata unui an şcolar, cu posibilitatea reînnoirii acestuia. Responsabilităţile  de secretar al consiliului de administraţie pot fi preluate, în absența acestuia,  prin dispoziţia preşedintelui de şedinţă, de către unul dintre membrii consiliului de administraţie sau, prin hotărârea, cu majoritate simplă, de către o altă persoană, angajată în unitatea de învăţământ respectivă.
(5) Secretarul consiliului de administraţie are următoarele atribuţii: 

a) asigură, în scris, convocarea membrilor  consiliului de administraţie;
b) asigură, în scris, convocarea reprezentantului elevilor;
c) redactează lizibil şi inteligibil procesul verbal în registrul unic al consiliului de administraţie;
d) aduce la cunoştinţa salariaţilor şi părţilor interesate hotărârile adoptate de către consiliul de administraţie;
e) răspunde de arhivarea documentelor elaborate şi adoptate de către consiliul de administraţie: registrul unic în care sunt consemnate procesele verbale redactate în timpul şedinţelor consiliului de administraţie, hotărâri elaborate şi adoptate, decizii luate în consiliul de administraţie şi alte documente specifice.
Funcţionarea consiliului de administraţie

Art.13. - (1) Consiliul de administraţie se întruneşte lunar sau ori de câte ori este necesar, la solicitarea directorului sau a două treimi dintre membri. 

(2) Prezenţa membrilor la şedinţele consiliului de administraţie este obligatorie. Şedinţele sunt statutare dacă sunt prezenţi cel puţin jumătate plus unu din numărul membrilor consiliului de administraţie, cu excepţia cazurilor prevăzute de lege. 
(3) După prima şedinţă statutară, consiliul de administraţie se consideră constituit. 
(4) Dacă, după 3 convocări, în decursul intervalului de o lună de la emiterea deciziei de numire a membrilor noului CA de către directorul unităţii de învăţămât, consiliul de administraţie nu se întruneşte în şedinţă statutară, se reconfirmă fiecare membru, după caz. Acolo unde este cazul, vor fi reluate demersurile pentru reconstituirea componenţei consiliului de administraţie. 

(5) Directorul unităţii de învăţământ  solicită în scris consiliului local, primarului, consiliului reprezentativ al părinţilor şi consiliului reprezentativ al elevilor, după caz, înlocuirea persoanelor care şi-au pierdut calitatea de membru al consiliului de administraţie. 
(6) Directorul unităţii de învăţământ actualizează decizia privind numirea membrilor, după caz, pe baza comunicării preşedintelui de şedinţă.
Art.14. - (1) Revocarea membrilor consiliului de administraţie se  face cu votul a 2/3 din membrii consiliului de administraţie. 
(2)  Revocarea membrilor  consiliului de administraţie  este de drept în următoarele situații:
a) înregistrarea a 3 absenţe consecutive/5 absenţe în decursul unui an școlar la ședințele ordinare ale consiliului de administraţie; 
b) retragerea, înlocuirea, în scris,  de către autoritatea care a desemnat membrul respectiv;
în cazul în care se află într-o situaţie conflictuală, de natură juridică, cu unitatea de învăţământ;
c) Membrii consiliului de administraţie care nu îndeplinesc condițiile menționate la alin. (1) şi (2) ale art. 11 din prezenta metodologie, la sfârşitul primului an de mandat. 
d) prin demisie;
e) a fost condamnată pentru săvârşirea unei infracţiuni sau a fost lipsită de dreptul de a  ocupa un post didactic prin hotărâre judecătorească definitivă de condamnare penală;

(3) Revocarea membrilor  consiliului de administraţie   se face prin votul a jumătate plus unu din numărul membrilor prezenţi, în următoarele situaţii:
(3) săvârşirea de  abateri care dăunează interesului învăţământului şi prestigiului unităţii de învăţământ;
(3) neîndeplinirea din culpă a atribuţiilor delegate  în cadrul consiliului de administraţie;
Art.15. - La şedinţele consiliului de administraţie pot participa, ca invitaţi, reprezentanţi ai societăţii civile şi ai altor parteneri educaţionali interesaţi, în funcţie de problematica din ordinea de zi.

Art.16- În prima şedinţă statutară, consiliul de administraţie aprobă proiecţia  anuală a tematicii şedinţelor lunare şi stabileşte responsabilităţile membrilor consiliului de administraţie.
Art.17. - (1) Dezbaterile, punctele de vedere ale participanţilor şi hotărârile din cadrul şedinţelor consiliului de administraţie se consemnează în registrul de procese verbale al consiliului de administraţie, care este înseriat şi numerotat, de către secretarul consiliului de administraţie. 

 (1) Hotărârile consiliului de administraţie se comunică în termen de 3 zile personalului unităţii de învăţământ şi, după caz, celor interesaţi. 

(2) Hotărârile consiliului de administraţie sunt obligatorii pentru tot personalul  unităţii de învăţământ, inclusiv pentru conducerea acesteia.
(3) Hotărârile consiliului de administraţie pot fi contestate în termen de 30 zile de la data comunicării, la instanţa de contencios administrativ;
Capitolul IV. Dispoziţii finale şi tranzitorii
Art.18. - Metodologia de organizare şi funcţionare a consiliului de administraţie se aprobă prin Ordin al Ministrului Educaţiei Cercetării Tineretului şi Sportului şi intră în vigoare la data publicării în Monitorul Oficial al României, Partea I.

Art.19. - Consiliul de administraţie al unităţii de învăţământ preuniversitar se înfiinţează şi se constituie în conformitate cu prevederile Legii Educaţiei Naţionale, după cum urmează:

(1) Directorul unităţii de învăţământ cu personalitate juridică declanşează procedura de constituire a consiliului de administraţie, în baza prevederilor Legii Educaţiei Naţionale nr. 1/2011, ale Regulamentului de organizare şi funcţionare a unităţilor de învăţământ preuniversitar şi ale prezentei metodologii. 

(2) Directorul unităţii de învăţământ aflat în funcţie la momentul aprobării OMECTS privind Organizarea şi funcţionarea consiliului de administraţie în unităţile de învăţământ preuniversitar, solicită în scris consiliului local, primarului, consiliului reprezentativ al părinţilor şi consiliului reprezentativ al elevilor desemnarea reprezentanţilor în vederea constituirii consiliului de  administraţie, conform legii şi emite decizia de numire a membrilor consiliului de administraţie, aleşi sau desemnaţi, conform prezentei metodologii.

Art.20. - La data intrării în vigoare a ordinului ministrului educaţiei, cercetării, tineretului şi sportului pentru aprobarea prezentei metodologii, se abrogă prevederile Secţiunii 4 din Regulamentul de   organizare şi funcţionare a unităţilor de învăţământ preuniversitar aprobat prin O.M.E.CT. nr 4925/2005.

